b'\n_START_ARTICLE_\nGrobni\xc4\x8dko polje\n_START_PARAGRAPH_\nGrobni\xc4\x8dko polje je kra\xc5\xa1ko polje v severovzhodnem delu Istre na Hrva\xc5\xa1kem._NEWLINE_Grobni\xc4\x8dko polje se nahaja v vzno\xc5\xbeju 1376 m visoke planine Obru\xc4\x8d v zaledju Reke. Povr\xc5\xa1ina meri okoli 20 km\xc2\xb2, dolgo je 6, \xc5\xa1iroko pa do 4 km. Po njem te\xc4\x8de reka Rje\xc4\x8dina. Na sredini polja se dviga do 395 mnm visoka in do 1km dolga vzpetina Hum, ki ga deli na dva dela \xe2\x80\x93 Zahodni in Vzhodni del. Vzhodni vi\xc5\xa1ji del (302 mnm) je neploden, zahodni ni\xc5\xbeji (293 mnm) pa je naseljen in poljedelsko produktivnej\xc5\xa1i. Podnebje je umirjeno s srednjimi letnimi temperaturami 11-12\xc2\xbaC. Tu le\xc5\xbeijo naselja: Grobnik, Podhum, Dra\xc5\xbeice, Jelenje, Podkilavac in druga. V bli\xc5\xbeini naselja Grobnik sta \xc5\xa1portno letali\xc5\xa1\xc4\x8de in avtodrom. Ob vzhodnem delu polja pelje avtocesta  A6  Reka-Zagreb.'